Էժենի Դերձակյան

Էժենի Դերձակյան, ֆրանսիահայ նկարչուհի, որը ստեղծագործել է դիմանկարի ժանրում, ռեալիստական ուղղության ներկայացուցիչ։

Կենսագրություն 
Էժենի (Եվգինե) Դերձակյանը ծնվել է Պոլսում (ծննդյան թիվը հայտնի չէ)։ 1900 թվականին սովորել է Հայդելբերգում, ապա մեկ տարի հետո՝ Մյունխենի դեկորատիվ արվեստների դպրոցում՝ Ցիմմերմանի մոտ։ Այս տարիներին պարբերաբար մասնակցում է ցուցահանդեսներին՝ իր նկարած դիմանկարներով։ 1924 թվականին տեղափոխվում է Փարիզ, որտեղ էլ ապրում է մինչև կյանքի վերջը՝ 1939 թվականը։

Ստեղծագործություններ 
Դերձակյանը ռեալիստական ոճով ստեղծագործող նկարչուհի է։ Իր դիմանկարները ակադեմիական գիտելիքների ճշգրտությամբ են արված, հարազատ են դարի ռեալիստական ոգուն, կերպարները կոնկրետ են ու ճշմարտացի, օրինակ՝ «Տղամարդու դիմանկարը», որտեղ մարմնավորել է հայ խմբավարի կերպարը։

Աղբյուրներ 
 Եղիշե Մարտիկյան, Հայկական կերպարվեստի պատմություն, հատոր Դ, Երևան,1987

Ֆրանսահայ նկարիչներ